Mälumoodul

DIP

Enamik mälukiipe asub plastist või keraamilises ümbrises, mille nimetus on DIP (ingl k: Dual In-Line Package). DIP on neljakandiline pakend, millel on rida viikusid ääres. Varasemates arvutites kinnitati iga selline mälukiip emaplaadile eraldi. Kinnitamiseks on peamiselt kaks võimalust: kas kinnijootmine või soklisse asetamine. Mõlemal kinnitusel on omad miinused, nimelt võib jootmise käigus saada emaplaat kuuma tõttu kahjustada ning kinnijoodetud kiipide vahetamine on keerukam ja kulukam, nii et vigase mälu korral võib ainsaks lahenduseks olla emaplaadi vahetus. DIP-kiipide soklitest kipuvad aga arvutis vahelduva külma ja kuuma tõttu mälukiibid välja liikuma, mille tulemusel võib kontakt kaduda ja mälus tekkida kaod. Selle fenomeni ingliskeelne nimetus on chip creep.

SIMM

Üksikute kiipide emaplaadile paneku asemel võeti kasutusele mälumoodulid, et mälu oleks korralikult kinni, aga samas ka vahetatav. DIMM-mälukiibid on juba mooduli külge joodetud, nii et neid vahetada ei saa, küll aga saab mälusid vahetada mooduli kaupa. Varasematel mälumoodulitel oli üks rida elektrilisi kontakte, ja seeläbi oli nende nimi SIMM (ingl k : Single In-line Memory Module) ehk üherealine mälumoodul. Mälumooduli pesadel on ääres spetsiaalsed kinnitused, et ühendus muutmälu ja emaplaadi vahel ei kaoks. Kasutusel on erinevaid tüüpe SIMM-mälusid ning füüsilistest suurustest eksisteerivad 30-viigune ja 72-viigune SIMM-mälu. Neid mälusid kasutati peamiselt 1980. aastate lõpust 1990. aastate lõpuni; tänapäeval on SIMM-mälude kasutus väga harv.

DIMM

Uuematel mälumoodulitel on kaks rida elektrilise kontakte ja seepärast nimetatakse neid DIMM (ingl k : Dual In-line Memory Module) ehk kaherealine mälumoodul. DIMM-id jagunevad omakorda viieks tüübiks. SDR (ing k: Single Data Rate) DIMM-idel on 168 viiku, mõlemal küljel üks sisselõige ja kaks sisselõiget kontaktpinnal. DDR (ing k: Double Data Rate) DIMM-idel on 184 viiku kaks sisselõiget mõlemal küljel ja üks sisselõige kontaktpinnal, keskmest eemale nihutatud. DDR2 ja DDR3 DIMM-idel on 240 viiku, kaks sisselõiget mõlemal küljel ja üks kontaktpinna keskpunkti lähedal, aga mitte samades kohtades. DDR4 DIMM-il on 288 viiku ja sisselõiked sarnaselt DDR3 ja DDR4 DIMM-idega, kontaktpinna sisselõige erineval kohal eelveatest standardites. Kõik DIMM-standardid on kas 64-bitised ning paarsusbiti ja ECC (ing k: Error-Correcting Code) veatõejekoodita või 72-bitised ning kas paarsusbiti või ECC veatõrjekoodiga.

SODIMM

Sülearvutite, väikeste personaalarvutite ja võrguriistvara tarvis on loodud ka DIMM-i väiksem alternatiiv SODIMM (ingl k: Small Outline Dual In-line Memory Module). Need on DIMM-ist umbes poole väiksemad. Sarnaselt DIMM-iga on ka neil DDR, DDR2, DDR3 ja DDR4 standardid.
Vaatamata oma väiksemale suurusele on SODIMM-id enamasti sama kiirusega nagu DIMM-id ja kasutavad sama pinget.

Registritega moodulid

DIMM-id on kas registritega või registriteta. Enamik mooduleid luuakse registriteta, sest see on lihtsam, odavam ning samuti ka efektiivsem ja kiirem moodus. Registriteta moodulitel liiguvad mälukontrolleri signaalid otse kiibini.
Probleem registriteta moodulite juures on aga see, et emaplaadi tootjad peavad piirama mooduli soklite ja moodulil asuvate kiipide arvu. Masinad, mis vajavad suurt kogust muutmälu, nagu näiteks serverid, kasutavad tihti registritega mooduleid. Registri kiibid töötavad liidesena kiibistiku ja mälukiipide vahel. Nad hoiavad ajutiselt andmeid, mis liiguvad mälukiibile ja sealt tagasi. Tänu sellele saab moodulile panna palju rohkem mälukiipe, kui kiibistik muidu lubaks. Registritega DIMM-id on tavaliselt kõrgemad kui tavalised. Emaplaadid toetavad vaid kas registritega või registriteta mälumooduleid, mitte mõlemat.

LPDDR

LPDDR (ingl k: Low Power DDR) on madalama energiatarbega DDR-mälu, mis on mõeldud eeskätt nutitelefonidele ja tahvelarvutitele. Need moodulid töötavad madalamal pingel ja on väiksemad kui DDR-mälud. Lisaks sellele uuendavad LPDDR-id ennast olenevalt tingimustest harvemini ja omavad olekut "deep power down", mis tähendab seda, et kogu mälu sisu unustatakse.